BP, p.l.c.

BP, plc, anteriormente British Petroleum, é unha empresa enerxética dedicada principalmente ao petróleo e ao gas natural, coa súa sede en Londres, Inglaterra. É unha empresa integrada verticalmente que opera en todas as áreas da industria do petróleo e o gas, incluída a exploración e extracción, o requintado, a distribución e a comercialización, a xeración de enerxía e o comercio. É unha das maiores empresas do mundo (oitavo posto, segundo a revista estadounidense Forbes) e a quinta maior compañía petroleira propiedade de investidores no mundo por ingresos de 2024 (despois de ExxonMobil, Royal Dutch Shell, Chevron e TotalEnergies). BP tiña unha capitalización de mercado de US$ 98.360 millóns en 2022, colocándoa no lugar 122 no mundo, e o seu rango de Fortune Global 500 foi 33 en 2024 con ingresos de US$ 194.600 millóns. A cotización principal da compañía está na Bolsa de Londres, onde é membro do Índice FTSE 100. Historia As orixes de BP remóntanse á fundación da Anglo-Persian Oil Company en 1909, establecida como subsidiaria da Burmah Oil Company para explotar os descubrimentos de petróleo en Irán. En 1935, converteuse na Compañía Petroleira Anglo-Iraniana e en 1954, adoptou o nome de British Petroleum. BP adquiriu o control maioritario de Standard Oil de Ohio en 1978. Anteriormente de propiedade estatal maioritaria, o goberno británico privatizou a empresa en etapas entre 1979 e 1987. BP fusionouse con Amoco en 1998, converténdose en BP Amoco p.l.c., e adquiriu ARCO, Burmah Castrol e Aral AG pouco despois. O nome da empresa acurtouse a BP, p.l.c. en 2001. Protección do ambiente, accidentes e incidentes O principal motor da compañía é o petróleo e o gas, aínda que BP tamén ofrece produtos como paneis fotovoltaicos e outros e ten participado en campañas de protección ambiental, como a colaboración coa empresa Electronic Art para o lanzamento do xogo SimCity Societys. Entre 1988 e 2015, BP foi responsable do 1,53 % das emisións industriais globais de gases de efecto invernadoiro. BP estivo involucrada en varios incidentes ambientais: a explosión da refinería de Texas City en 2005, que matou a 15 traballadores e resultou nunha multa récord da OSHA ; o maior derramo de petróleo de Gran Bretaña, o afundimento do Torrey Canyon en 1967; e o derramo de petróleo de Prudhoe Bay en 2006, o maior derramo de petróleo na ladeira norte de Alasca, que resultou nunha sanción civil de $25 millóns de dólares, a maior pena por barril até ese momento por un derramo. O peor desastre ambiental de BP foi o derramo de petróleo de Deepwater Horizon en 2010, a maior liberación accidental de petróleo en augas mariñas da historia, que filtrou uns 4,9 millóns de barrís (780.000 m3) de petróleo, causando graves consecuencias ambientais, económicas e para a saúde humana, e graves repercusións legais e de relacións públicas para BP, que custaron máis de 4.500 millóns de dólares en multas e sancións, e 18.700 millóns de dólares adicionais en sancións e outras reclamacións relacionadas coa Lei de Auga Limpa, o maior acordo penal da historia dos Estados Unidos. Notas Véxase tamén Outros artigos Compañía petrolífera anglo-persa Coalición Global do Clima